Analüüsiti järgmisi koostööteooriaid, mille kohaselt suured plaadifirmad võivad piirata sõltumatute tootjate juurdepääsu jaemüügile, kasutades selleks salvestatud muusika turu hinnaga mitteseotud aspekte. Need teooriad on tagasi lükatud. Samuti ei ole ilmne, et sellised tegevused piiraksid suurtootjate endi vahelist konkurentsi.

— Juurdepääs riiulipinnale: turu-uuring kinnitas, et sõltumatute tootjate välja antud löökpaladele kehtivad samasugused tingimused kui suurtootjate välja antud löökpaladele. Jaemüüjad eraldavad riiulipinda sõltumatult, lähtudes nende endi hinnangutest albumite müügipotentsiaali kohta.

— Juurdepääs eetrile: enamik Euroopa edukaid raadiojaamu mängivad muusikat esitusnimekirjade alusel. Kõik plaaditootjad võistlevad nendesse nimekirjadesse pääsemise nimel, kuna regulaarne esitus eetris on üks müüki toetavatest teguritest. Enamik konkurente teatasid, et tele- ja raadiojaamad ei eelista oma eetriaja muusikapaladele eraldamisel enda kontserni kuuluvaid plaaditootjaid. Lisaks sellele suurenes sõltumatute plaaditootjate summaarne protsentuaalne osakaal eetriajas ajavahemikul 2003–2005 analüüsitud viieteistkümnest EMP riigist kümnes riigis.

— Edetabelieeskirjad: kuigi edetabelite olemasolu võib tõesti suurendada läbipaistvust, andes kõigile turu vaatlejatele regulaarselt teavet konkurentide CD-albumite edukusest, ei leitud komisjoni uurimisel ühtegi juhtu, kus suurtootja oleks kasutanud edetabelieeskirju selleks, et vältida sõltumatute plaaditootjate artistide juurdepääsu edetabelitele. Lisaks märgib komisjon, et kaheteistkümnes riigis on CD-albumitele edetabelisse pääsemiseks kehtestatud miinimumhinnad, kuid leiab, et need hinnad on liiga madalad takistamaks plaaditootjate vahelist konkurentsi erinevate hindade määramisel ja/või aluse loomisel suurtootjate koostööks.

— Väljaandmiskuupäevad: Sony BMG on tunnistanud, et otsuseid tema albumite väljaandmiskuupäevade kohta mõjutavad konkurentide albumite väljaandmisajad. Väljaandmiskuupäevad on sageli ka eelnevalt välja kuulutatud ja seega läbipaistvad või seonduvad konkreetsete sündmustega (näiteks jõulumüük). Sageli lükatakse väljaandmiskuupäevi siiski edasi ning igal juhul on suurtootjate sellega seotud tegevust raske pidada konkurentsivastaseks koostööks. Pigem on tegemist konkurentsiga, kus iga firma üritab leida kõige soodsamad väljaandmiskuupäevad.

— Avaldamis- ja salvestusõigused: igal suurtootjal on muusika avaldamisega tegelev sõsaräriühing, v.a Sony BMG-l, kuna Bertelsmann müüs 2007. aastal oma avaldamisosakonna Universal'ile. Avaldamisega tegeleval Sony ja Michael Jacksoni ühisettevõttel Sony/ATV on konkurentidest oluliselt väiksem turuosa. Pealegi järeldati komisjoni uurimise tulemusel, et kollektiivse esindamise organisatsioonide olemasolu tõttu ei ole avaldamisega tegelevatel äriühingutel võimalik salvestatud muusika turul oma turuvõimu kasutada.

— Kultuuriline mitmekesisus: turu-uuring näitas, et kõik plaaditootjad konkureerivad omavahel uute talentide otsimise ja palkamise alal. Suured tootjad on vähendanud enda palgal olevate artistide arvu, kuid see vähenemine, mis tulenes nõudluse drastilisest langusest, algas enne Sony ja BMG ühinemist. Kohalike artistide osa plaadimüügis on enamikus EMP lepinguosalistes maades viimasel paaril aastal oluliselt kasvanud. See suurenenud osa müüakse nii traditsiooniliste jaemüügikanalite kui Interneti kaudu, kusjuures viimane toimib järjest enam nii tuntud kui tundmatute artistide foorumina, et tutvustada ja müüa nende muusikat otse lõppkasutajatele ilma traditsioonilisi jaemüügikanaleid kasutamata. Seega võib järeldada, et Sony ja BMG ühinemine ei avaldanud loomise, salvestamise, levitamise ega jaemüügi tasandil kultuurilisele mitmekesisusele mingit mõju.